Kamu bisa jelasin ke aku soal Glasier dalam bahasa melayu?

Glasier (, juga glasiar atau gletser ) atau sungai air batu ialah bongkahan endapan air batu padat yang bergerak perlahan dan bersaiz besar. Asalnya terbentuk dari salji yang turun di kawasan pergunungan menimbun padat dalam suatu tempoh yang lama lalu menurun ke kaki gunung hasil tarikan graviti melalui lurah sungai. Pergerakan sepanjang laluan ini seakan batang sungai ini boleh menghakis batuan membentuk pelbagai rupa bumi seperti morain, drumlin, esker, fiord dan lain-lain. Sebanyak 99% air batu padat yang ada di muka bumi ini terkandung dalam lembaran di kawasan kutub, tetapi ia juga boleh ditemukan pada litupan gunung-ganang hampir seluruh benua kecuali di Australia. Malah, glasier dalam kawasan antara lintangan 35°U dan 35°S hanya dapat ditemukan di Himalaya, Andes serta beberapa gunung di Afrika Timur, Mexico, New Guinea dan Zard Kuh di Iran.

Ia merupakan sumber air tawar terbesar dapat dijumpai di muka Bumi sebanyak 68.7%. Isipadu airnya dapat dilepaskan dengan mencairnya air batu ini kerana suhu yang meningkat pada musim panas, air tersebut dapat dimanfaatkan hidupan yang mendiami persekitarannya termasuk tumbuhan, haiwan dan manusia. Kadar pengurangan ini berubah-ubah mengikut keadaan iklim sekitar lalu dijadikan penanda paling peka kepada perubahan iklim sedunia.

Bidang kajian dan penyelidikan fenomena glasier dinamakan glasiologi.